OPDATERET: Microsoft-nedbrud lammer Skat.dk, DSB og Molslinjen

Der er ikke meget, der føles særligt “cloudbaseret”, når man står i kulden på perronen, og DSB’s hjemmeside nægter at svare. Alligevel er det præcis dér, tusindvis af danskere befandt sig onsdag aften, da Microsofts tjenester gik ned over store dele af verden – og tog en række danske selskaber med sig i faldet.

DSB bekræfter over for TV 2, at deres hjemmeside i perioder var helt utilgængelig. Det var dog stadig muligt at købe billetter via automater og i appen. Samtidig var både Norlys’ kundesider og Molslinjens billetapps nede.

“Alle vores sites og apps er desværre nede og kan ikke tilgås,” sagde Molslinjens kommunikationschef Jesper Maack til TV2 Bornholm, og tilføjede, at fejlen stammer fra Microsoft Azure.

Ifølge Downdetector, der overvåger brugerindberettede fejl, blev der i løbet af aftenen også rapporteret problemer hos Jyske Bank, Skat.dk, SAS, Norlys, Øresundsbroen og DMI.

Microsoft: “Utilsigtet ændring” udløste kaos

Microsoft bekræfter, at fejlen stammer fra en utilsigtet konfigurationsændring i selskabets infrastruktur.

“Vi har mistanke om, at en utilsigtet konfigurationsændring er den udløsende hændelse for dette problem,” lyder det fra Microsoft i en statusopdatering.

Virksomheden forsøger ifølge Reuters at omfordele trafik, mens forbindelsen genoprettes. Microsoft forventer at genoprette forbindelsen løbende i løbet af aftenen. Der er i øjeblikket ingen tidshorisont for, hvornår problemet er løst, men “det har selvsagt højeste prioritet”, skriver Morten Skøtt, som er kommunikationschef hos Microsoft Danmark, til TV 2.

Nedbruddet understreger, hvor afhængige både virksomheder og forbrugere er blevet af Microsofts cloud. For når Azure går ned, går store dele af Danmark med. Det påvirker alt fra billetkøb og strømstyring til bankforretninger og logistik.

Det er ikke mere end to uger siden, at Amazons cloud-servere havde et stort nedbrud. Nu er det altså Microsofts ditto, der er ramt.

[OPDATERING 29.10.2025, klokken 23:09] Det lader til, at de fleste danske websteder, der har været ramt af nedbrudte, nu kører igen. Blandt andet DSB, Molslinjen og Øresundsbroen har meldt grønt lys.

OPDATERET: Microsoft-nedbrud lammer Skat.dk, DSB og Molslinjen